Document ID: 32012R0460

KOMISSION ASETUS (EU) N:o 460/2012,
annettu 29 päivänä toukokuuta 2012,
Euroopan unionin jäsenvaltion lipun alla purjehtivien alusten kalastuksen kieltämisestä kalastusluokassa 9 (pelagiset pakastustroolarit) Mauritanian talousvyöhykkeellä
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 36 artiklan 2 kohdan,
sekä katsoo seuraavaa:
(1)
Euroopan yhteisön ja Mauritanian islamilaisen tasavallan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamista 1 päivän elokuuta 2008 ja 31 päivän heinäkuuta 2012 väliseksi ajaksi koskevan pöytäkirjan tekemisestä 15 päivänä heinäkuuta 2008 annetulla neuvoston asetuksella (EY) N:o 704/2008 (2) luokan 9 (pelagiset pakastustroolarit) kalastusmahdollisuudet on rajoitettu 250 000 tonnin viitesaalismäärään.
(2)
Tämän edellä mainitun asetuksen 2 artiklan 3 kohdan nojalla on 1 päivän elokuuta 2011 ja 31 päivän heinäkuuta 2012 väliseksi ajaksi myönnetty 2 654 tonnin lisäkiintiö, jonka myötä viitesaalismäärä nousi 252 654 tonniin.
(3)
Komission saamien tietojen mukaan tätä kalastusluokkaa koskevien, jäsenvaltioiden lipun alla purjehtivien aluksien ilmoitetut saaliit ovat täyttäneet edellä mainittua viitekautta koskevan kiintiön.
(4)
Sen vuoksi on tarpeen kieltää kalastus kyseisessä kalastusluokassa,
ON HYVÄKSYNYT TÄMÄN ASETUKSEN:
1 artikla
Kiintiön täyttyminen
Jäsenvaltioiden kalastuskiintiö katsotaan kokonaan käytetyksi 24 päivästä huhtikuuta 2012 alkaen.
2 artikla
Rajoitukset
Kielletään kalastustoiminta kalastusluokassa 9 jäsenvaltioiden lipun alla purjehtivilta aluksilta keskiyöstä 23 päivänä huhtikuuta 2012 alkaen. Kielletään kyseisiltä aluksilta erityisesti pyydetyn saaliin aluksella pitäminen, siirtäminen, jälleenlaivaaminen ja purkaminen tästä päivämäärästä alkaen.
3 artikla
Voimaantulo
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä toukokuuta 2012.

Labels: 11
8
18
6